Transitorowers slaan toe in RustenburgTransitorooftog in Rustenburg (Foto: Facebook/ANA) Gewapende rowers het ŉ onbekende bedrag kontant gebuit ná hulle op ŉ transitovoertuig in Rustenburg toegeslaan het. Kapt. Tlangelani Rikhotso, woordvoerder van die direktoraat vir prioriteitsmisdaadondersoeke (die Valke) in Noordwes, het gesê ŉ transitovoertuig was Maandag op pad na die depot toe ŉ ander voertuig dit skielik in Dr Morokarylaan getref het. “Na bewering het die transitovoertuig die pad oorgesteek toe ŉ voertuig skielik in die voertuig vasgejaag het en die bestuurder het beheer verloor. Die voertuig het omgerol en in die bosse langs die pad beland.” Sy het gesê die bestuurder en sy spanmaats is na bewering deur ŉ onbekende getal verdagtes, wat klapmusse gedra het, uit die voertuig gedwing. Hulle moes met hul gesig na onder op die grond lê. “Die verdagtes het daarna van springstof gebruik gemaak om die voertuig oop te blaas. Hulle het met ŉ onbekende bedrag kontant van die toneel gevlug en ŉ vuurwapen wat in die transitovoertuig was.” Die Valke het ŉ grootskaalse soektog van stapel gestuur na die verdagtes.